Ο **Ιγκόρ Μάτοβιτς** (σλοβ. *Igor Matovič*) είναι Σλοβάκος πολιτικός και ο σημερινός αντιπρόεδρος της κυβέρνησης της Σλοβακίας και υπουργός Οικονομικών από την 1η Απριλίου 2021. Υπηρέτησε ως Πρωθυπουργός της Σλοβακίας από το 2020 ως το 2021. Γεννημένος στην Τρνάβα, σπούδασε στο Πανεπιστήμιο Κομένιου και εργάστηκε στις εκδόσεις.

Ο Μάτοβιτς ίδρυσε το κόμμα Συνηθισμένοι Άνθρωποι (σλοβ. *Obyčajní ľudia*), το οποίο έχει πλατφόρμα κατά της διαφθοράς και τοποθετείται πολιτικά στην κεντροδεξιά. Εξελέγη για πρώτη φορά βουλευτής το 2010 με το ψηφοδέλτιο του κόμματος Ελευθερία και Αλληλεγγύη. Η εκστρατεία του κατά της διαφθοράς χαρακτηρίστηκε από «επικοινωνιακά τρικ ώστε να έρθουν στο φως υποτιθέμενες δωροδοκίες».

Ο Μάτοβιτς επανεξελέγη το 2020, με το κόμμα του να έχει συγκεντρώσει αρκετές έδρες ώστε να σχηματίσει κυβέρνηση συνεργασίας με άλλα τρία κεντρώα και δεξιά πολιτικά κόμματα. Οι επιλογές του Μάτοβιτς εγκρίθηκαν από την Πρόεδρο Ζουζάνα Τσαπούτοβα και ορίστηκε ως πρωθυπουργός στις 21 Μαρτίου 2020.

Πρώτα χρόνια και επαγγελματική σταδιοδρομία
-------------------------------------------

Ο Ιγκόρ Μάτοβιτς γεννήθηκε στις 11 Μαΐου 1973 στην Τρνάβα. Το 1993 ξεκίνησε τις σπουδές του στο τμήμα Διοίκησης Επιχειρήσεων του Πανεπιστημίου Κομένιου, από το οποίο αποφοίτησε το 1997. Ίδρυσε μια επιχείρηση το 1997 και διετέλεσε γενικός διευθυντής του εκδοτικού οίκου regionPRESS από το 2002 μέχρι το 2010. Στη συνέχεια, ο Μάτοβιτς παρέδωσε την επιχείρηση στη σύζυγό του Παβλίνα. Το πρακτορείο Agence France-Presse τον περιέγραψε ως έναν «εκκεντρικό αυτοδημιούργητο εκατομμυριούχο και πρώην αφεντικό στα Μέσα Μαζικής Ενημέρωσης» ο οποίος μετατράπηκε σε «πολιτικό φιλικό στα ΜΜΕ αλλά απρόβλεπτο».

Πολιτική σταδιοδρομία
---------------------

Το 2010, ο Μάτοβιτς ίδρυσε το κόμμα Συνηθισμένοι Άνθρωποι, το οποίο ήταν γενικά κεντροδεξιό και κατά της διαφθοράς. Ο Μάτοβιτς διαφήμιζε το κόμμα μέσα από δωρεάν φυλλάδια που διανέμονταν από την εκδοτική εταιρία της οικογένειάς του. Μαζί με άλλα τρία μέλη του κόμματός του, εξελέγη για πρώτη φορά βουλευτής την ίδια χρονιά με το ψηφοδέλτιο του κόμματος Ελευθερία και Αλληλεγγύη. Συμμετείχε στην κοινοβουλευτική ομάδα του κόμματος αυτού μέχρι τον Φεβρουάριο της ίδιας χρονιάς, οπότε και στήριξε τις προτάσεις του αντιπολιτευόμενου κόμματος Κατεύθυνση – Σοσιαλδημοκρατία σχετικά με τους περιορισμούς στην πολλαπλή υπηκοότητα. Η αντίθεση του Μάτοβιτς στις θέσεις της κυβέρνησης οδήγησε το κόμμα Ελευθερία και Αλληλεγγύη να αποχωρήσει από την κυβέρνηση. Το 2011, η κυβέρνηση της Ιβέτα Ραντίτσοβα κατέρρευσε, με αποτέλεσμα τη διενέργεια εκλογών το 2012. Σε εκείνες τις εκλογές, οι Συνηθισμένοι Άνθρωποι συγκέντρωσαν το 8,55% των ψήφων και 16 έδρες. Το κόμμα του παρέμεινε στην αντιπολίτευση, καθώς αρνήθηκε να στηρίξει την κυβέρνηση υπό το κόμμα Κατεύθυνση – Σοσιαλδημοκρατία.

Πρωθυπουργός της Σλοβακίας
--------------------------

Στις βουλευτικές εκλογές του 2020, το κόμμα του Μάτοβιτς αναδείχθηκε ως το μεγαλύτερο κόμμα, συγκεντρώνοντας το 25,02% των ψήφων και 53 από τις 150 έδρες του Εθνικού Συμβουλίου. Το ζήτημα της διαφθοράς είχε κεντρική θέση στο δρόμο προς τις εκλογές, πράγμα που ωφέλησε τον Μάτοβιτς, ο οποίος παρουσιαζόταν ως ακτιβιστής κατά της διαφθοράς. Στις 13 Μαρτίου, ο Μάτοβιτς ανακοίνωσε ότι ήρθε σε συμφωνία με τα κόμματα Είμαστε Οικογένεια, Ελευθερία και Αλληλεγγύη και Για τον Λαό, παρά το γεγονός ότι δεν υπήρχε ακόμα συμφωνία για το πρόγραμμα της κυβέρνησης. Ο Μάτοβιτς υπέβαλε τις προτάσεις του για την κυβέρνηση στην πρόεδρο Ζουζάνα Τσαπούτοβα, τις οποίες και έκανε δεκτές. Η νέα κυβέρνηση ανακοινώθηκε στις 18 Μαρτίου και ορκίστηκε στις 21 Μαρτίου.

Τον Απρίλιο του 2020 αποχώρησε από την πρωθυπουργία και ανέλαβε αντιπρόεδρος της κυβέρνησης του Έντουαρντ Χέγκερ, ενώ του ανατέθηκε παράλληλα και το χαρτοφυλάκιο των Οικονομικών.

Παραπομπές
----------

1. ↑  Reuters (21 Μαρτίου 2020). «Slovakia president appoints centre-right coalition government» (στα αγγλικά). *The Guardian*. ISSN 0261-3077.. Ανακτήθηκε στις 24 Μαρτίου 2020.
2. ↑  Kirschbaum, Stanislav J. (2013). *Historical Dictionary of Slovakia* (στα Αγγλικά). Scarecrow Press. σελ. 213. ISBN 978-0-8108-8030-6.
3. 1 2 3  «Igor Matovič». *Webnoviny.sk*.. Ανακτήθηκε στις 20 Μαρτίου 2020.
4. 1 2  «Slovakia election: seismic shift as public anger ousts dominant Smer-SD party». *The Guardian*. Agence France-Presse. 1 Μαρτίου 2020.. Ανακτήθηκε στις 20 Μαρτίου 2020.
5. ↑  «Slovakia: the end of Smer’s rule, the triumph of Igor Matovič» (στα αγγλικά). *OSW Centre for Eastern Studies*. 2 Μαρτίου 2020.. Ανακτήθηκε στις 20 Μαρτίου 2020.
6. ↑  «Slovak election winner secures four-party coalition with cabinet deal» (στα αγγλικά). *Reuters*. 13 Μαρτίου 2020.. Ανακτήθηκε στις 14 Μαρτίου 2020.
7. ↑  «Matovič predstaví ministrov zrejme až v stredu» (στα sk). *Denník SME*. TASR. 17 Μαρτίου 2020.. Ανακτήθηκε στις 20 Μαρτίου 2020.
8. ↑  «Nie Grendel, ministrom vnútra bude Mikulec. Matovič predstavil svoju vládu» (στα sk). *HNonline*. TASR. 18 Μαρτίου 2020.. Ανακτήθηκε στις 20 Μαρτίου 2020.
9. ↑  Brokaw, Sommer. «Igor Matovic sworn in as Slovakia's prime minister». *UPI*. Ανακτήθηκε στις 21 Μαρτίου 2020.

Εξωτερικοί σύνδεσμοι
--------------------

* Πολυμέσα σχετικά με το θέμα  Igor Matovič στο Wikimedia Commons

  


|  |  |  |  |  |
| --- | --- | --- | --- | --- |
| 

| π • σ • ε
Πρωθυπουργοί της Σλοβακίας (1993-) |
| --- |
|  |
| 
* Βλαντιμίρ Μετσιάρ
* Τζόζεφ Μόραβκιτς
* Βλαντιμίρ Μετσιάρ
* Μικουλάς Ντζουρίντα
* Ρόμπερτ Φίτσο
* Ιβέτα Ραντίτσοβα
* Ρόμπερτ Φίτσο
* Πέτερ Πελεγκρίνι
* Ίγκορ Μάτοβιτς
* Έντουαρντ Χέγκερ
 |  |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 8301156565707023500002
* LCCN: no2021138650
* GND: 1205644628
* NKC: mzk20211125365

 |

 |